Fjórir hjúkrunarfræðingar hafa sagt upp störfum á bráðamóttöku Landspítala vegna langvarandi álags og lélegs aðbúnaðar á deildinni. Tíu uppsagnir tóku auk þess gildi í mars. Deildarstjóri bráðamóttöku segir að staðan sé óboðleg.
Í gær var full biðstofa á bráðamóttöku Landspítalans, hátt í hundrað sjúklingar voru skráðir á deildina, þar af þrjátíu og þrír sem ættu að vera á öðrum deildum sem allar voru yfirfullar. Meira en fimm klukkustunda bið var í sumum tilfellum eftir þjónustu. Helga Rósa Másdóttir, deildarstjóri á bráðamóttöku, segir að staðan sé vægast sagt mjög erfið.
Bráðahjúkrunarfræðingur sem sagði upp störfum í gær sagði í samtali við fréttastofu í morgun að bót og betrun hafi lengi verið lofað en án árangurs. Hún segir að hjúkrunarfræðingar á deildinni séu komnir með nóg. Helga segir að fjórar uppsagnir hafi borist deildinni í gær og í dag.
það er erfitt að fá þær ofan í erifða stöðu þar sem mannekla er mikil og sjúklingafjöldinn gríðarlegur. okkur munar um hvern einasta haus þannig að það er mjög vont að missa þessa hjúkrunarfræðinga. hefurðu áhyggjur af frekari uppsögnum? já.
Tíu uppsagnir hjúkrunarfræðinga tóku gildi í mars og síðan þá hefur ekki verið unnt að reka bráðamóttökuna í sömu mynd.
Helga segir að flestallur niðurskurður í heilbrigðiskerfinu bitni að lokum á bráðamóttökunni. Vandinn sé því víðtækur.
Deildarstjóri bráðamóttöku Landspítalans segir stöðuna á bráðamóttöku óboðlega. Fjórir hjúkrunarfræðingar hafa sagt upp störfum í dag og í gær vegna álags og slæms aðbúnaðar á deildinni.